Sanral sê verdagte werk nie vir hulle nie - Maroela Media
“Die man is in die gebou, vanwaar die Electronic Toll Collection (ETC) bedryf word, in hegtenis geneem,” het Vusi Mona, woordvoerder van die Suid-Afrikaanse Nasionale Padagentskap (Sanral), gesê. ETC is die maatskappy wat e-tol moet invorder.
“Die individu wat in hegtenis geneem is, werk vir ŉ diensverskaffer aan die Gauteng Snelwegverbeteringsprojek (GFIP) en is nie ŉ werknemer van Sanral nie,” het Mona in ŉ verklaring gesê. “Die inhegtenisneming is ŉ boodskap dat, alhoewel vreedsame betoging elke burger se reg is, optrede soos bomdreigemente of enige ander foefie ŉ ernstige oortreding is.”
Mona het die Valke geprys vir die inhegtenisname van die 28-jarige man van Soweto. Hy word daarvan beskuldig dat hy betrokke was in twee voorvalle waar wit poeier in koeverte by die kantoor aangekom het en ŉ bomdreigement by Sanral se hoofkantoor die afgelope twee weke.
Volgens Paul Ramaloko, woordvoerder van die Valke, is daar ook beslag gelê op ŉ selfoon wat vermoedelik gebruik is om die misdaad te pleeg.
Die man sal na verwagting Vrydag in die Pretoriase landdroshof verskyn op aanklagte wat verband hou met terrorisme. -SAPA